SIRI ทุ่มกว่า 2 พันลบ. ลงทุน “XSpring” 15% ปูทางธุรกิจเงินดิจิทัล เล็งเห็นโอกาสเติบโต
SIRI ทุ่มกว่า 2 พันลบ. ลงทุน “เอ็กซ์สปริง แคปปิตอ” หรือ “XSpring” กลุ่มธุรกิจการเงินและหลักทรัพย์ผู้ให้บริการทางการเงินครบวงจร Digital Financial Service ในสัดส่วน 15% ปูทางธุรกิจเงินดิจิทัล หลังเล็งเห็นโอกาสสร้างการเติบโต
SIRI ทุ่มกว่า 2 พันลบ. ลงทุน “เอ็กซ์สปริง แคปปิตอ” หรือ “XSpring” กลุ่มธุรกิจการเงินและหลักทรัพย์ผู้ให้บริการทางการเงินครบวงจร Digital Financial Service ในสัดส่วน 15% ปูทางธุรกิจเงินดิจิทัล หลังเล็งเห็นโอกาสสร้างการเติบโต
14 พ.ค. 2564

นายเศรษฐา ทวีสิน ประธานอำนวยการและกรรมการผู้จัดการใหญ่ บริษัท แสนสิริ จำกัด (มหาชน) หรือ SIRI เปิดเผยว่า บริษัทเข้าลงทุนในบริษัท เอ็กซ์สปริง แคปปิตอล จำกัด (มหาชน) หรือ XPG หรือ XSpring เข้าเป็นผู้ถือหุ้นใหญ่อันดับหนึ่งในสัดส่วน 15% ด้วยเงินลงทุนกว่า 2,000 ล้านบาท โดย XSpring เป็นกลุ่มธุรกิจการเงินและหลักทรัพย์ผู้ให้บริการทางการเงินครบวงจรที่เชื่อมโลกการเงินปัจจุบันกับโลกการเงินดิจิทัลหรือ Digital Financial Service เข้าไว้ด้วยกันรายแรกและรายเดียวในประเทศไทย
“แสนสิริเห็นโอกาสและเทรนด์การเติบโตแบบก้าวกระโดดของธุรกิจการเงินดิจิทัลทั้งในประเทศไทยและทั่วโลก จึงได้เข้าลงทุนใน XSpring บริษัทการเงินครบวงจรที่กำลังจะนำดิจิทัลเทคโนโลยีมาเชื่อมโลกการเงินปัจจุบันและโลกอนาคตเข้าไว้ด้วยกัน เพื่อเปลี่ยนโลกธุรกิจการเงินด้วยการนำเสนอนวัตกรรมทางการเงินใหม่ๆที่ทำทุกคนมีโอกาสเข้าถึงโลกการเงินและการลงทุนอย่างสะดวกและง่ายดายด้วยเงินลงทุนเริ่มต้นไม่สูง 
รวมทั้งสามารถเปิดรับข้อมูลการลงทุนได้อย่างครอบคลุม โปร่งใส และน่าเชื่อถือ ซึ่งการรุกเข้าสู่ธุรกิจการเงินและหลักทรัพย์ รวมถึงธุรกิจทางด้านการเงินสำหรับดิจิทัลอีโคโนมีหรือ Digital Financial Service ของแสนสิริ จะเพิ่มโอกาสการเติบโตของรายได้จากแหล่งอื่นๆ นอกเหนือจากธุรกิจอสังหาริมทรัพย์ของบริษัท ตลอดจนเพิ่มความแข็งแรงทางการเงินและการดำเนินธุรกิจของแสนสิริที่ดีอยู่แล้วให้แข็งแรงยิ่งขึ้น”นายเศรษฐา กล่าว
นอกจากนี้ การลงทุนครั้งนี้ยังมาจากความเชื่อมั่นในการดำเนินธุรกิจของ XSpring ภายใต้การนำทีมของผู้บริหารที่มีประสบการณ์และความเชี่ยวชาญในธุรกิจการเงินมาอย่างยาวนานอย่างนายระเฑียร  ศรีมงคล ประธานกรรมการ และนายวันจักร์  บุรณศิริ ประธานเจ้าหน้าที่บริหาร บมจ.เอ็กซ์สปริง แคปปิตอล ประกอบกับการมีใบอนุญาตการดำเนินธุรกิจ Digital Financial Service ในด้านบริการซื้อขายโทเคนดิจิทัลเต็มรูปแบบ ผ่านบริษัท SE Digital (เอสอี ดิจิทัล) ในฐานะ ICO Portal ที่เสนอขายโทเคนดิจิทัลให้แก่นักลงทุน ที่ได้รับความเห็นชอบจากคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว จะทำให้ XSpring สามารถเดินหน้าออกโทเคนดิจิทัลที่มีสินทรัพย์เป็นหลักค้ำประกันเป็นรายแรกในประเทศไทยได้ในอนาคตอันใกล้นี้ โดยการผนึกกำลังร่วมกับพันธมิตรด้านการเงินและหลักทรัพย์ในครั้งนี้ยังนับเป็นการลงทุนครั้งสำคัญที่จะได้เห็นความแข็งแกร่งของแสนสิริที่เพิ่มมากขึ้นผ่านธุรกิจของ XSpring
ด้าน นางสาววรางคณา อัครสถาพร ประธานผู้บริหารสายงานการเงิน SIRI เปิดเผยว่า บริษัทฯ มั่นใจในวิสัยทัศน์และกลยุทธ์การดำเนินธุรกิจของ บมจ. เอ็กซ์สปริง แคปปิตอล รวมทั้งเห็นโอกาสการเติบโตของ XSpring ทั้งจากธุรกิจที่เกี่ยวข้องกับการลงทุนปัจจุบันและธุรกิจการเงินดิจิทัลที่เป็นการลงทุนที่มีโอกาสการเติบโตสูงและจะช่วยขับเคลื่อนเศรษฐกิจดิจิทัลของประเทศได้อีกมากในอนาคต ตลอดจนยังเห็นโอกาสจากธุรกิจอื่นๆ ของ XSpring ที่เหมาะสมกับสภาวะตลาดในปัจจุบันและนำไปสู่ธุรกิจใหม่ๆ อาทิ การทำธุรกิจ Asset Management โดยการประมูลซื้อสินทรัพย์ด้อยคุณภาพ  จากสถาบันการเงินต่างๆ โดยเฉพาะอย่างยิ่งในช่วงเวลาที่เศรษฐกิจมีความเปราะบางสูงอาจทำให้มีปริมาณสินทรัพย์ด้อยคุณภาพออกมาเป็นจำนวนมาก เป็นต้น โดยบริษัทฯ เชื่อมั่นว่าการเข้าถือหุ้น 15% และเข้ามาเป็นผู้ถือหุ้นใหญ่ของ XSpring ในครั้งนี้จะนำมาสู่ความแข็งแกร่งทางการเงินของแสนสิริอย่างมั่นคงและยั่งยืนได้ในอนาคต